वन महानिदेशक सिद्धांत दास ने कहा- उड़ीसा की तर्ज पर हो उत्तराखंड में हाथियों का संरक्षण इंडियन लेटर
वन महानिदेशक सिद्धांत दास ने कहा- उड़ीसा की तर्ज पर हो उत्तराखंड में हाथियों का संरक्षण
Home » उत्तराखण्ड » वन महानिदेशक सिद्धांत दास ने कहा- उड़ीसा की तर्ज पर हो उत्तराखंड में हाथियों का संरक्षण
Posted By Web_Wing on 13 March 2018 11:38 am |
देहरादून: वन महानिदेशक सिद्धांत दास ने कहा कि उत्तराखंड में हाथियों की सुरक्षा एवं संरक्षण उड़ीसा की तर्ज पर करने की जरूरत है। ऐसे में रेल हादसों से हाथियों को बचाया जा सकता है। सोमवार को वन अनुसंधान संस्थान के दीक्षांत समारोह में बतौर मुख्य अतिथि सिद्धांत दास ने कहा कि उड़ीसा में हाथियों की सुरक्षा के लिए वन ट्रैकर्स की नियुक्ति की गई है, जो हाथियों की हर गतिविधि पर नजर रखते हैं। ट्रैकर्स के पास समीप के रेलवे स्टेशन मास्टर का मोबाइल नंबर होता है।
जैसे ही कोई हाथी अकेला या झुंड में रेल ट्रैक पार करता है, वैसे ही ट्रैकर्स इसकी सूचना स्टेशन अधिकारी को दे देता है, ताकि आने-जाने वाली रेल धीमी गति से चले या फिर हाथियों के झुंड को पहले गुजरने दे। यदि योजना का प्रयोग उत्तराखंड में भी होता है तो हाथियों को हादसों से काफी हद तक बचाया जा सकता है। हाथी बाहुल्य क्षेत्रों में रेल एवं नेशनल हाईवे के लिए अंडरपास एवं ओवरहेड ब्रिज जैसी योजनाएं भी कारगर साबित हो रही हैं। कहा कि देश में बाघों के संरक्षण के चलते आज देश में उनकी संख्या 2220 तक पहुंच गई है। इस मौके पर डॉ. शशि कुमार निदेशक इंदिरा गांधी राष्ट्रीय वन अकादमी, डॉ. वीबी माथुर निदेशक भारतीय वन्यजीव संस्थान, डॉ. सविता निदेशक वन अनुसंधान संस्थान, मीरा अय्यर प्रधानाचार्य केंद्रीय अकादमी राज्य वन सेवा सहित कई गणमान्य लोग मौजूद रहे।